FSMART ปลื้ม! ติดตั้งตู้บุญเติมเร็วกว่าแผน 7.7 หมื่นตู้-ลุ้นดันงบ Q2 โตต่อเนื่อง
FSMART ปลื้ม! ตู้บุญเติมติดตั้งเร็วกว่าแผนล่าสุดแตะ 7.7 หมื่นตู้ คาดหนุนงบ Q2 โตต่อเนื่อง มั่นใจทั้งปีติดตั้งครบ 90,000 ตู้ พร้อมยอดเติม 2.1 หมื่นลบ. ตามแผน 
14 มิ.ย. 2559

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทสามารถกระจายตู้เติมเงินบุญเติมได้เร็วกว่าแผนการที่วางไว้ โดย ณ สิ้นเดือนพฤษภาคมที่ผ่านมามีจำนวนตู้เติมเงินทั่วประเทศราว 77,000 ตู้ โดยได้รับความร่วมมือจากตัวแทนบริการทั่วประเทศในการหาทำเลที่ตั้งที่มีศักยภาพ ซึ่งคาดว่าการเพิ่มขึ้นของจำนวนตู้ดังกล่าวจะช่วยผลักดันให้ยอดเติมเงินในไตรมาส 2/59 เติบโตในทิศทางเดียวกับไตรมาสแรกที่ผ่านมา
“จากการดำเนินงาน 5 เดือนที่ผ่านมาเราเดินตามแผนงานได้เป็นอย่างดี ทั้งในแง่ของการดำเนินงานของบริษัท และการดำเนินงานของตัวแทนบริการทำให้สามารถเพิ่มจำนวนตู้เติมเงินได้อย่างมีประสิทธิภาพและเร็วกว่าที่คาดการณ์ ส่งผลต่อแนวโน้มของยอดเติมเงินที่เพิ่มขึ้นทุกปี และมียอดการใช้บริการ “ตู้บุญเติม”อยู่ระดับเฉลี่ยที่ 1.7 ล้านรายการต่อวัน แสดงให้เห็นถึงโอกาสที่ยังมีอยู่ในหลายพื้นที่ที่สามารถเพิ่มตู้เติมเงินได้อีก โดยเชื่อว่าผลงานในไตรมาส 2 น่าจะดีเช่นกัน” นายสมชัย กล่าว
ขณะเดียวกัน ยังจัดให้มีกิจกรรมส่งเสริมการตลาดร่วมกับผู้ให้บริการเครือข่ายมือถือเพื่อเพิ่มยอดการใช้งานผ่าน “ตู้บุญเติม” อาทิ โปรโมชั่นเติมเงิน True Wallet  ที่ตู้บุญเติมฟรีค่าบริการทั่วประเทศ การสะสมแต้มเพิ่มจากการเติมเงินมือถือ True ลุ้นแลกของรางวัล และโปรโมชั่นเติมเงิน One-2-call 50 บาทได้รับค่าโทรฟรี 5 บาท ซึ่งจะเริ่มในช่วงกลางเดือนมิถุนายนนี้
นายสมชัย กล่าวว่า บริษัทมุ่งพัฒนาระบบของตู้เติมเงินเพื่อรองรับบริการต่าง ๆ ที่จะเพิ่มเข้ามาในอนาคต ไม่ว่าจะเป็นการให้บริการโอนเงิน การชำระค่าบริการอื่น ๆ ผ่านตู้บุญเติม ตลอดจนการพัฒนาแอพพลิเคชั่นบนสมาร์ทโฟน เพื่อตอบโจทย์การทำธุรกรรมที่สะดวกขึ้นไปอีกขั้น ซึ่งจะช่วยส่งเสริมโอกาสในการหารายได้ของบริษัทให้มากขึ้นในอนาคต
สำหรับการดำเนินงานช่วงที่เหลือของปี 59 บริษัทยังคงเพิ่มจำนวนตู้เติมเงินอย่างต่อเนื่อง โดยยังคงเป้าหมายจำนวนตู้ที่ 90,000 ตู้ และยอดเติม 21,000 ล้านบาทเช่นเดิม แต่จะเพิ่มบริการในตู้เติมเงินบุญเติมเพื่อความหลากหลาย และตอบสนองความต้องการของผู้ใช้ให้ครอบคลุมมากขึ้น ซึ่งปัจจุบันมีบริการใหม่เพิ่มเข้ามาไม่ว่าจะเป็นบริการเติมเงินจากผู้ให้บริการเครือข่ายมือถือรายใหม่อย่าง เพนกวิน และ My world บริการเติมเงิน MPASS เพื่อชำระค่าผ่านทางมอเตอร์เวย์ บริการซื้อแพ็กเกจเสริม และอินเตอร์เน็ต เป็นต้น